Aquest arbre que tenim aquí al costat
és un dels exemplars més rellevants d'aquest jardí:
és un teix, Taxus baccata.
És un arbre
declarat monumental per la ciutat de Barcelona i està catalogat com a tal.
És un dels dos arbres que tenim en aquest jardí catalogats
i és representant d'un grup de plantes que en diem gimnospermes, que tenen les flors
que fan llavors, però no fan una flor estructurada en pètals i sèpals
com els de les plantes normals.
Aquest és un arbre dioic, de manera que hi ha arbres femenins, com aquest,
i d'altres que tenim en el jardí, que són arbres masculins.
Aquest és femení i té les flors. En el revers podem observar com tenen
l'òvul i unes bràctees verdes que després es transformaran en un embolcall
o aril vermell carnós, que és una fructificació molt bonica,
atractiva per als ocells i que es dispersa a través dels ocells.
És un arbre molt longeu.
Aquest individu que tenim aquí té aproximadament uns 125 anys,
però alguns han arribat a més de 1000 anys.
Arbres com aquests veien passejar per sota el rei Jaume I.
Aquest arbre, des del punt de vista aplicat, té un interès en jardineria,
es pot podar molt bé, però sobretot té dos interessos sanitaris molt rellevants.
Es tracta d'una planta extremadament tòxica.
Té un alcaloide, la taxina, que es troba a totes les parts
de l'arbre: l'arrel, el tronc, les fulles, excepte en aquesta part carnosa del fruit.
Totes les altres contenen taxina.
La taxina és neurotòxica i provoca intoxicacions molt greus.
Aquest arbre està conceptuat com a arbre de la mort, i ja surt en els clàssics
llatins com l'entrada a l'infern, que està envoltada de teixos.
Contrasta amb descobriments relativament
recents de la farmacologia i de la recerca en plantes medicinals, perquè s'ha trobat
en les fulles, i sobretot en l'escorça, una substància dita taxol, el paclitaxel,
que s'utilitza per al tractament de càncer de mama,
càncer d'ovari,
i, en general, càncers ginecològics.
La producció d'aquesta substància ha estat un repte a gran escala
i actualment s'està produint a partir de cultius de cèl·lules de les fulles de teixos.
En aquesta universitat,
alguns equips o departaments
fan recerca justament en la innovació terapèutica, en farmacologia,
estudiant plantes de teix, de manera que aquest jardí
ens mostra la recerca que fan departaments d'aquesta casa
per contribuir, en aquest cas, a la millora dels tractaments
de molts tipus de càncer.